Avo-bielies laat die takke kreun | News24
Avo-bielies laat die takke kreun
Derick Brink (79) van Jeffreysbaai spog met sy bielie-avokados. Foto: MONIQUE BASSON
DIÉ weggooipit is nou die "kroonpit".
Derick Brink (79) van Petuniastraat in Jeffreysbaai het 10 jaar terug 'n rotgevrete avo-kado vies eenkant toe gegooi, om eerder nooit weer daaraan te dink nie. Maar hy het hom lelik met dié avokadopit se ambisie misgis.
Die storie lui só:
Volgens Brink, wat al 20 jaar in Jeffreysbaai woon, dra hul jare-oue avokadoboom in die agtertuin jaarliks tussen 200 en 300 vrugte, en moet hy gereeld op hul huis se dak klim om die keurige lekkerny te pluk.
Tydens een van sy uittogte na die dak, het hy op 'n halfgevrete avokado afgekom - waarskynlik die werk van 'n rot of voël. "Ek het my so vererg dat ek die vrug met mening eenkant toe gegooi het," vertel Brink.
Die weggooipit het hom nie laat onderkry nie. Hy het in die voortuin wortelgeskiet en tien jaar later met sy eerste drie vrugte ge-spog - tot Brink se groot verbasing.
Vanjaar spog dié boom met nagenoeg 30 reuse avokados, Volgens Brink is die avokados, wat sy ouer-boom se opbrengs lelik op die neus laat kyk, maklik drie keer die grote van gewone avokados.
En sy geheim? "Ek het die boom gereeld met die oorloopwater van ons tenk nagemaak, dit moet seker dit wees," sê 'n trotse Brink.